诗词查询
卯时偶饮斋时卧,林下高桥桥上亭。
松影过窗眠始觉,竹风吹面醉初醒。
就荷叶上包鱼鲊,当石渠中浸酒瓶。
生计悠悠身兀兀,甘从妻唤作刘伶。
长虹垂绝岸,形势压东吴。
风雨三江合,梯航百粤趋。
葑田连沮洳,鲛室乱鱼凫。
私怪鸱夷子,初心握霸图。
绿芰红蕖照眼新,池塘风软起青苹。
远山碧映重林暮,委径香传别洞春。
五月独为长道客,沧浪自有濯缨人。
谁知雅意在丘壑,惭对箕嵩愧路尘。
千尺虹泉界道飞,阴虬横绝负云楣。
浮梁跨岸神移石,劫烬翻波地献池。
度日衔花翔翠鸟,经年支榻养灵龟。
披襟便可袪烦恡,不独东京叔度陂。
池上飞桥亭外山,野禽偷静上钩栏。
晚花露重香偏细,春女衣轻体尚寒。
曲水略殊今日事,南湖曾奉昔人欢。
郡图可许增新致,几处模传画样看。
鸳鸯湖边月如水,孤舟夜傍鸳鸯起。
平明击缆石桥亭,惭愧冒寒髯御史。
结交最晚情独厚,论心无数今有几。
寂寞抱关叹萧生,耆老执戟哀扬子。
怪君颜采却秀发,无乃迁谪反便美。
天公欲困无奈何,世人共抑真疏矣。
毗陵高山锡为骨,陆子遗味泉冰齿。
贤哉仲氏早拂衣,占断此山长洗耳。
山头望湖光泼眼,山下濯足波生指。
倘容逸少问金堂,记与嵇康留石髓。
绿发萧萧变白头,二年京洛不堪愁。
雨天赐沐逢新斋,烟寺分茶得旧游。
古蔓巧当阴洞挂,惊泉逆上画檐流。
曲栏干外山如染,最是桥亭合小留。
淮王昔下江南城,万灶兵拥双霓旌。
锦裘绣帽白玉带,金戈铁马红鞶缨。
皂雕羽箭三十六,一一插向鲨鱼箙。
鹿麛昼号猿抱木,王师所过全生育。
彤弓亲授圣天子,弓影射入东吴水。
水波恍浸铜柱标,仰见浮屠半霄起。
王当是时戢武功,指顾草树生春风。
宋家降玺朝暮得,思罢贯革垂无穷。
浮屠上层龙所宫,宝盘细碧莲花同。
弦张满月报驺发,忽露半笴芗云中。
铙歌啁轰鼓笳竞,父老顿足欢声应。
泗州使返睢阳亡,汉关将入天山定。
两贤成败关衰盛,雄材逸气王谁并。
我浮扁舟五湖兴,载拜何由重安靖,猛士经过合深剩
荡舟竹西闻好歌,飘如仙槎泛银河。
青楼傍市卷朱箔,舞裾绿皱如春波。
香消红药采鸾去,其如青镜寂寞何。
金盘露清笋牙白,小住半日非蹉跎。
雪乳泉甘醒午醉,琼花雾散与客过。
吹箫玉人杳然逝,桥亭拂柳空峨峨。
橹声带晚出城去,初月光吐新镰磨。
梅天雨歇黄潦涨,瓜洲渡近青山多。
我怀初归有髦士,金姚学富精搜罗。
闽南周林师友盛,未见入室操吾戈。
赋妙能追司马圣,策高反黜刘蕡科。
荆门有约久未至,回望不见玲珑珂。
黄君雷君吟啸共,潇然行李余无它。
客途分襟心暂苦,词场秉笔肩还摩。
江流如黛送孤棹,离觞不辞颜易酡。
佳哉璞玉当见遇,肯使抱恨同卞和。
一酌桥亭即便回,雪粘桃树学疎梅。
若教湖上鸥为了,此日真须三百杯。
茜金小袖花下行。